**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2023 ОНЫ 01 ДҮГЭЭР САРЫН 20-НЫ ӨДӨР /БААСАН ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-2 |
| **2.** | Хуралдааны дэлгэрэнгүй тэмдэглэл | 3-5 |
| 1. **“Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл** /Засгийн газар 2023.01.11-ний өдөр өргөн мэдүүлсэн, **эцсийн хэлэлцүүлэг**/ | 3-5 |

***Монгол Улсын Их Хурлын 2022 оны намрын ээлжит чуулганы***

***Төсвийн байнгын хорооны 2023 оны 01 дүгээр сарын 20-ны өдөр***

***/Баасан гараг/-ийн хуралдааны товч тэмдэглэл***

Улсын Их Хурлын гишүүн Ж.Батжаргал ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 09 цаг 50 минутад Төрийн ордны “Их засаг” танхимд эхлэв.*

*Чөлөөтэй: Ц.Анандбазар, С.Ганбаатар, Б.Жавхлан, Г.Тэмүүлэн, Б.Чойжилсүрэн;*

*Томилолттой: Х.Булгантуяа, Д.Тогтохсүрэн;*

*Эмнэлгийн чөлөөтэй: Д.Өнөрболор.*

***Нэг.“Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл /****Засгийн газар 2023.01.11-ний өдөр өргөн мэдүүлсэн,* ***эцсийн хэлэлцүүлэг/***

Хэлэлцэж буй асуудалтай холбогдуулан Улсын Их Хурлын гишүүн, Уул уурхай, хүнд үйлдвэрийн сайд, Ж.Ганбаатар, Уул уурхай, хүнд үйлдвэрийн яамны Газрын тосны бодлогын газрын дарга Б.Анхбаяр, мөн яамны Газрын тосны бодлогын хэрэгжилтийг зохицуулах хэлтсийн дарга Ч.Хишигдалай, Сангийн яамны Төрийн нарийн бичгийн дарга Ж.Ганбат, мөн яамны Татварын бодлогын газрын дарга Б.Тэлмүүн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн дарга Д.Энхбат, мөн хэлтсийн Төсвийн байнгын хороо хариуцсан ахлах зөвлөх Э.Алтанзул, референт Г.Нарантуяа нар байлцав.

Хуулийн төслийг эцсийн хэлэлцүүлэгт бэлтгэсэн тухай танилцуулгыг Улсын Их Хурлын гишүүн Ж.Батжаргал танилцуулав.

Улсын Их Хурлын гишүүн Ш.Раднаасэд үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.1-д нэгдсэн хуралдаанаар анхны хэлэлцүүлэг явуулах үед тухайн зарчмын зөрүүтэй саналын томьёоллоор санал хураалт явуулахгүйгээр уг асуудлыг гүйцээн боловсруулж, төслийн холбогдох зүйл, хэсэг, заалттай уялдуулахаар Байнгын хороонд шилжүүлсний дагуу санал хураалт явуулав.*

**Ж.Батжаргал:** Улсын Их Хурлын гишүүн Ж.Батжаргалын гаргасан, Тогтоолын төслийн 5 дахь заалтыг доор дурдсанаар өөрчлөн найруулах:

“5.Энэ тогтоолыг 2023 оны 01 дүгээр сарын 30-ны өдрөөс эхлэн дагаж мөрдсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

Байнгын хорооноос гарах танилцуулгыг Улсын Их Хурлын гишүүн Г.Амартүвшин Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 1 асуудал хэлэлцэв.

*Хуралдаан 10 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 10 цаг 00 минутад өндөрлөв.*

**Тэмдэглэлтэй танилцсан:**

ХУРАЛДААН ДАРГАЛАГЧ,

УЛСЫН ИХ ХУРЛЫН ГИШҮҮН Ж.БАТЖАРГАЛ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 2023 ОНЫ 01 ДҮГЭЭР САРЫН 20-НЫ ӨДӨР**

**/БААСАН ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Батжаргал:** Байнгын хорооны гишүүдийнхээ энэ өглөөний амар амгаланг айлтгая. Байнгын хорооны гишүүдийн 52.6 хувь нь хүрэлцэн ирж хуралдаан эхлэх бололцоотой ирц бүрдсэн байна. Улсын Их Хурлын гишүүн Амартүвшин, Баделхан, Батжаргал, Батсуурь, Даваасүрэн, Пүрэвдорж, Раднаасэд, Сандаг-Очир, Хүрэлбаатар нарын гишүүд одоогоор хуралдааны танхимд хүрэлцэн ирсэн байна. Тэмүүлэн гишүүн чөлөөтэй бусад гишүүд хуралдааны товын мэдээлэл авсан одоо орж ирнэ гэдэгт итгэлтэй байна. Ингээд хуралдаанаа эхэлье.

2023 оны 01 дүгээр сарын 20-ны өдрийн Төсвийн байнгын хорооны хуралдаан эхэлж байгааг мэдэгдье. Байнгын хорооны хуралдаанаар хэлэлцэх асуудлыг танилцуулъя. “Тогтоолд нэмэлт, өөрчлөлт оруулах тухай” Улсын Их Хурлын тогтоолын төсөл Засгийн газар 2023 оны 01 дүгээр сарын 11-ний өдөр өргөн мэдүүлсэн. Эцсийн хэлэлцүүлэг.

Байнгын хорооны хуралдаан хэлэлцэх асуудалтай холбоотой санал хэлэх гишүүд байна уу. Байхгүй байна. Асуудлаа хэлэлцэж эхэлье. Ажлын хэсгийг танилцуулъя. Жамбалын Ганбаатар Уул уурхайн, хүнд үйлдвэрийн сайд, Жигжидийн Ганбат Сангийн яамны Төрийн нарийн бичгийн дарга, Болдбаатарын Анхбаяр Уул уурхай, хүнд үйлдвэрийн яамны Газрын тосны бодлогын газрын дарга, Бямбарагчаагийн Тэлмүүн Сангийн яамны Татварын бодлогын газрын дарга, Чулууны Хишигдалай, Уул уурхай, хүнд үйлдвэрийн яамны Газрын тосны бодлогын хэрэгжилтийг зохицуулах хэлтсийн дарга гэсэн ийм бүрэлдэхүүн ажлын хэсэг ирсэн байна.

Монгол Улсын Их Хурлын чуулганы хуралдааны дэгийн тухай хуулийн 42.1.1-д заасны дагуу нэгдсэн хуралдааны анхны хэлэлцүүлгээр олонхын дэмжлэг авсан саналыг тогтоолын төсөлд нэмж тусган эцсийн хэлэлцүүлэгт бэлтгэсэн төслийг та бүхэндээ тараасан. Эцсийн хэлэлцүүлэгт бэлтгэсэн төсөлтэй холбогдуулж санал хэлэх гишүүд байна уу. Раднаасэд гишүүн. Раднаасэд гишүүнээр тасаллаа. Раднаасэд гишүүний микрофоныг өгье.

**Ш.Раднаасэд:** Үнийн өсөлт хамгийн их нөлөөлдөг хүчин зүйл, бараа бүтээгдэхүүнд нефтийн бүтээгдэхүүн энийг Ганбаатар сайд өөрөө сайн мэдэж байгаа байх. Хүрэлбаатар сайд бас. Яг энүүгээр энэ Тогтоолд нэмэлт, өөрчлөлт оруулах тухай энэ тогтоол өөрчлөгдөж гарснаар 1999 оны энэ тогтоол одоо хуучнаараа үлдэх нь байна шүү дээ. Энэ тогтоол батлагдсанаар Засгийн газрын зүгээс болоод Их Хурлын зүгээс гарах ямарваа нэг юм өөрөөр хэлэх юм манай төр засгийн зүгээс татварын өөрчлөлт ямар нэгэн хөдөлгөөн орохгүй гэдэг албан ёсны баталгаа юмнуудаа чуулган дээр сайн хэлэх ёстой юм шиг байна лээ. Бүр дахин, дахин давтаж яримаар юм шиг харагдсан шүү дээ.

Хоёрдугаарт, энэтэй холбоотойгоор тэр Адьшаа гишүүний өргөн барьсан энэ хуурамч бензиний юм гээд бас орж ирээд байгаа юм. Өргөн барьчихсан юм байна лээ. Тэгээд бид нар чинь нийтийн эрх ашгийн төлөө гэж тангараг өргөж явж байгаа биз дээ. Тэгээд хуурамч бензин болохгүй гэж 2 жил гаруй чарлаж байж одоо энэ Пүрэвдорж гишүүн манлайлан орилсон хүн шүү дээ. Тэгж байж бид нар нэг өөрчилсөн. Гэтэл дахиад тэр хуулийг нь хүлээж аваад өргөн барьсныг нь хүлээж аваад хэлэлцэх гээд бас байж байгаад гайхаад байгаа. Тэгээд энэ 2-ыг чинь хооронд нь логиктой юм шиг харагдаад байгаа байхгүй юу. Энэ зүгээр захын бид нарт ийм байгаа юм чинь иргэд бол бидэнтэй яг ижилхэн ийм ойлголтоор л хандана. Энэ талдаа татвар нэмнэ. Нөгөө талдаа хуурамч бензин үйлдвэрлэх сонирхолтой нэг хэсэг бүлэглэл. Энэ үйлдвэр дээр явах юм байна. Тэр өргөн барьсан төслийн цаана ямар компани ч гэнэ вэ Жононбаяр ч гэнэ үү нэг залуу нэр байнга яваад байгаа юм. Нэг хэсэг нөхөд ингэж ийм туйлах зам энэ дотор чинь байхгүй биз. Ийм боломж олгохгүй биз гэдгээ та нар албан ёсоор чуулган дээр сайн хэлэх ёстой юм шиг надад санагдсан шүү. Тэр хаа байгаа Дорнодод нүүрсний уурхай аваад л явж байдаг. Хаа байгаа Дорноговьд цахилгаан станц нүүрсний уурхай аваад л явж байдаг. Татваргүйгээр оруулж ирсэн нефтийн бүтээгдэхүүнээр маш их хэмжээний ашиг олчхоод, тэр чинь ард иргэдийн карманаас гарсан мөнгө шүү дээ. Тэр цуглуулсан мөнгөөрөө байгалийн баялгуудыг нь худалдаж авч, бүр хэд дабальдсан ашгийн төлөө эд нар чинь явж байна шүү дээ. Энэ бол хоорондоо энэ өргөн барьсан төсөл энэ тогтоол 2 холбоогүй гэдгийг нэгдүгээр.

Хоёрдугаарт. Үүнтэй холбогдуулаад 92 гэдэг бензиний үнэ өсөхгүй шүү гэдэг албан ёсны баталгаагаа бүр олон нийтэд маш сайн ярих ёстой юм шиг санагдсан шүү. Ер нь танай энэ Газрын тосны газар дээр байгаа бүгсэн юмаа сайн цэвэрлэхгүй тэнд байж байгаад сая нэг нөхөр Боомтын газрын дарга болсон уу. Бас Ашигт малтмалын газар байж байгаад Газрын тос хариуцсан газар, хэлтэс гэж байсан юм уу. Тэнд ажилладаг хүмүүс байна уу. Боомтын газрын дарга болсон уу. Боомтын газрын дарга хийж байгаа юу. Ингээд юм дамжиж явдаг, тэр нөхрөөр Дачинтамсаг дээр хийгдсэн бүх булаатай юм тэр нөхрөөр дамжиж тэрний гарын үсгээр явсан байдаг юм байна лээ шүү дээ. Тэрний цаана бас л улс төрч байгаа. Бас л хязгааргүй шунал байгаа. Тэгээд ингээд боомт руу дагаад оччихсон. Ямар учиртай юм ерөөсөө ойлгохгүй гээд. Энийг нь бид нар мэдэхгүй байгаа биш мэдээд, хараад байгаа шүү дээ.

Тийм учраас энэ зүйлүүд дээр энэ ялангуяа нефттэй холбоотой, импортын импортоос хараат энэ үнэ хөдлөхгүй гэдэг дээр баталгааг л сайн хэлмээр санагдсан шүү. Хоёрдугаарт. Тэр өргөн баригдсан хуультай, зарим гишүүдийн өргөн барьсан Адьшаа гишүүний өргөн барьсан хуультай огт холбогдолгүй энэ хууль гэдгээ дахин дахин нотлох ёстой юм. Тэр үедээ нэг өдөр л хэлэлцэх гээд орж ирнэ. Хэлэлцүүлэх гэж л орж ирж байгаа шүү дээ. Тэрний цаана асар их хэмжээний мөнгө явж байгаа. Тэртээ тэргүй тэр боломжийг ашиглаад их хэмжээний мөнгө хийж болж байгаа болчихсон юм чинь тэр нөхөд чинь дахиад л нэмэх гэж, дахиад л нөгөө боломжоо ашиглах гэж оролдоно гэж би харж байгаа шүү.

**Ж.Батжаргал:** Раднаасэд гишүүн үг хэллээ. Ингээд үг хэлэх гишүүд дууслаа. Хариулт байхгүй. Энэ тогтоолд нэмэлт, өөрчлөлт оруулах төслийг өчигдөр Байнгын хороо, чуулган дээр яриад үндсэндээ 2022 оны 04 сарын 15-ны өдөр баталсан 12 дугаар тогтоолын үйлчлэх хугацааг сунгасан л ийм шийдэлд үндсэндээ хүрсэн гэдгийг зориуд хэлмээр байна. Чуулганы хуралдаан дээр яригдсан юм юу вэ гэхээр тогтоолын хэрэгжиж эхлэх хугацаан дээр гүйцээн боловсруулах чиглэл өгөгдсөн юм.

Тийм учраас энэ асуудлаа бид хэд өнөөдөр яриад шийдэх ёстой гэдгийг би хэлмээр байна. Ингээд тогтоолын 5 дугаар заалтыг гүйцээн боловсрууллаа.

Энэ тогтоолыг 2023 оны 01 дүгээр сарын 30-ны өдрөөс эхлэн дагаж мөрдсүгэй гэсэн саналыг Улсын Их Хурлын гишүүн Батжаргал гаргаж байна. Өөрчлөн хариулах саналыг гаргаж байна. Энэ томьёоллоор санал хураалтыг явуулъя. Санал хураалт. Дэмжигдчихлээ. Протоколд оруулах саналтай хүн байхгүй биз дээ. Сая яриан дундуур сандал нь юу гарчихсан хүн байхгүй. Ингээд санал хураалт хуралдаанд оролцсон гишүүдийн 54.5 хувиар дэмжигдлээ.

Тогтоолын төслийг эцэслэсэн талаар Байнгын хорооноос гаргах танилцуулгыг нэгдсэн хуралдаанд Улсын Их Хурлын гишүүн Батсуурь гишүүн танилцуулчих уу. Амартүвшин гишүүнээр тогтъё. Ингээд “Тогтоолд нэмэлт, өөрчлөлт оруулах тухай” Улсын Их Хурлын тогтоолын төслийг хэлэлцэж дууслаа.

Байнгын хорооны хуралдаан хэлэлцэх асуудал дууссан тул өндөрлөж байна. Та бүгдэд баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ